Beurtkrag weer Sondagaand ingestelArgieffoto (Foto: jplenio f/Pixabay) Vlak 4-beurtkrag hervat Sondagmiddag vanaf 17:00 en duur voort tot Maandagmiddag om 16:00. Vlak 5-beurtkrag word van Maandag tot Woensdag elke aand vanaf 16:00 – 00:00 ingestel. Deur die dag sal beurtkrag wissel tussen vlak 2 en vlak 4. Eskom sê die veranderinge in die beurtkragskedule is wisselvallig weens die afwesigheid van ŉ buffer wat gewoonlik verskaf word deur diesel-kragopwekking en eenhede wat onklaar raak. Volgens die kragvoorsiener is drie eenhede by Kusile-kragstasie tans afgeskakel en dit sal ŉ paar maande lank voortduur terwyl herstelwerk aan die skoorsteenstruktuur voortduur. Eenheid 1 van Koeberg sal oor die volgende drie weke ook ŉ verminderde uitset lewer as gevolg van die brandstof wat uitgeput is voor die hervulling en instandhoudingskedule wat in Desember begin. ŉ Kragopwekkingseenheid elk is sedert Sondagoggend ook afgeskakel by Arnot, Grootvlei en Majuba-kragstasies vir herstelwerk. ŉ Eenheid is by Kriel-kragstasie weer in diens gestel. Eskom het tans 5 354 MW op beplande instandhouding terwyl 14 495 MW nie beskikbaar is nie weens onbeplande tegniese probleme. .